《神功盛德诗 其六 德渊》
宋代·华镇

世德之渊，庆流瀰瀰。笃生哲后，在宗之子。其积弥新，有闻不已。

在考受之，以肖以似。人之攸归，天命爰止。

天命靡常，惟德惟功。神圣有作，历数在躬。正位东朝，遂成大宗。

协和万邦，万邦以雍。

沈沈神机，其动其时。和柔以刚，克爱以威。肃之振之，俾无或隳。

功则未既，思有宏规。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗在。有《扬子法言训解》、《云溪居士集》、《会稽录》等。